Predkladacia správa

	Minister školstva SR predkladá na rokovanie vlády SR návrh na zvýšenie obstarávacej ceny stavby „Rekonštrukcia objektov Mýtna č.28 - 34, Bratislava“ pre Slovenskú technickú univerzitu v Bratislave zo 145 735 tis. Sk na 198 965 tis. Sk, t. j. o 53 230 tis. Sk.
	
Predloženie návrhu na rokovanie vlády vyplýva z bodu 3 prílohy č. 7 k uzneseniu vlády SR č. 790/2005 z 14. októbra 2005, ktorý ukladá povinnosť predkladať na posúdenie a rozhodnutie vlády stavby, u ktorých v priebehu realizácie skutočná obstarávacia cena dosiahne 100 mil. Sk z dôvodu zmien v projektovej dokumentácii a navyše prác z titulu rozšírenia, resp. zmien stavebných objektov, prevádzkových súborov, resp. iných zmien. Posúdenie a rozhodnutie vlády sa vyžaduje aj v prípadoch zvýšenia obstarávacej ceny z uvedeného dôvodu pri stavbách obstarávaných z individuálneho výdavku. 

	Predkladaný návrh obsahuje zvýšenie ceny stavby z dôvodu navyše prác, zvýšenia DPH, indexu nárastu cien a neproduktívnych nákladov.

	Predložený návrh nemá negatívny dopad na environmentálny vplyv, vplyv na zamestnanosť a podnikateľské prostredie. Takisto návrh nemá vplyv na verejný rozpočet, keďže vyčíslené zvýšenie obstarávacej ceny predmetnej stavby bude zabezpečené v rámci limitu výdavkov rozpočtovej kapitoly Ministerstva školstva SR v roku 2006.